Un incendiu a izbucnit, marţi, la groapa de gunoi din municipiul Galaţi, pompierii intervenind cu mai multe autospeciale. Sunt degajări mari de fum, care duce şi la scăderea vizibilităţii în trafic, astfel că a fost emis un mesaj RO-Alert.
Reprezentanţii Inspectoratului pentru Situaţii de Urgenţă Galaţi au afirmat că au fost anunţaţi, marţi după-amiază, prin Dispeceratul 112 despre un incendiu cu degajări mari de fum izbucnit la groapa de gunoi, în Galaţi, zona Tirighina.
Acolo s-au deplasat 6 autospeciale de stingere şi o autocisternă de la Detaşamentul de Pompieri Galaţi, alături de Gărzile de Intervenţie Pechea şi Iveşti.
De asemenea, din cauza vizibilităţii scăzute pe Drumul Naţional, s-a emis mesaj prin sistemul Ro-Alert, privitor la incendiul cu degajări mari de fum.
În prezent, incendiul a cuprins circa două hectare de gunoi.